text: SF'er melder sig ud 
  24 juni 2012 kl. 13.07
  SFs folketingskandidat i Vardekredsen har meldt sig ud af SF i protest mod partiet.
  Det er Carsten Sohl, der har vendt sit parti ryggen - det er ikke sket i forbindelse med fredagens forlig med de borgerlige, men årsagen er alligevel skatteudspillet.
  Carsten Sohl meldte sig ud i begyndelsen af måneden - umiddelbart efter at regeringen spillede ud med sit bud på en skattereform.
  - Jeg kunne allerede dengang se, hvor det bar hen, siger Carsten Sohl søndag til TV SYD.
  Beslutningen om at melde sig ud har ikke været offentlig kendt før nu.
  Søndag mødes partiet i København for at drøfte den heftige kritik af SFs rolle i skatteforliget.
  